Správa zo zahraničnej pracovnej cesty

1.  Účastníci ZPC:

Ing. Marta Mosná - odbor implementácie štátnej podpory výskumu a vývoja, sekcia vedy a techniky MŠVVaŠ SR, Stromová 1, 813 30 Bratislava, hlavný štátny radca
RNDr. Edita Novotná - riaditeľka odboru prierezových štatistík, Štatistický úrad SR, Miletičova 3, 824 67 Bratislava 

2. Zahraničná pracovná cesta :

Štát : Francúzsko
Mesto : Paríž
Vykonaná v dňoch : 21. – 25.6.2011
Prijímajúca organizácia : Organizácia pre hospodársku spoluprácu a rozvoj – OECD
	   2, rue André Pascal, 75775 Paris Cedex 16, Francúzsko
Účel cesty :  Účasť na zasadaní pracovnej skupiny národných expertov pre ukazovatele vedy a techniky - NESTI (v rámci Výboru pre vednú a technickú politiku – CSTP)
Spôsob financovania : MŠVVaŠ SR - Ing. Marta Mosná, ŠÚ SR - RNDr. Edita Novotná
                   
3.  Rámcový program :

  21.6.2011 : Bratislava – Viedeň - Paríž 
  22.6.2011 – 24.6.2011 : pracovné rokovania NESTI
  25.6.2011 : Paríž – Viedeň – Bratislava 

4.  Stručný priebeh rokovaní :

V úvode rokovania informoval prítomných delegátov riaditeľ Direktoriátu pre vedu, technológie a priemysel Andrew Wyckoff o pokroku dosiahnutom v oblasti stratégie CSTP (Výboru pre vednú a technickú politiku). Dosiahnuté výsledky budú slúžiť ako základ pre strategickú orientáciu CSTP na roky 2013-2014 (pracovný program a rozpočet) a tým aj NESTI. Už v súčasnosti je potrebné uvažovať nad prioritami pre toto obdobie. Bola tiež podaná informácia o navrhovanom súbore usmernení fungovania CSTP a jej pracovných skupín.

Každoročne volený Výbor NESTI pracoval v nezmenenom zložení ako v minulom roku – chairman: Ward Ziarko z Belgicka, ostatní členovia: Elisabeth Pastor zo Švajčiarska, Lynda Carlson (USA), Svein Olav Nas (Nórsko), Ray Lambert (UK), Giorgio Sirilli (Taliansko) and Tomohiro Ijichi (Japonsko).

Pri príležitosti 50. výročia vzniku OECD bude vydaná špeciálna edícia publikácie STI Scoreboard 2011 (prinášajúca medzinárodne porovnateľné údaje z oblasti vedy, techniky a priemyslu), na ktorú sa v svojej prezentácii sústredila Alessandra Collecchia zo sekretariátu NESTI. STI Scoreboard 2011 bude oficiálne prezentovaná na podujatí: „Global Forum on the Knowledge Economy“, ktoré sa bude konať v dňoch 12. a 13. septembra 2011. Do spomínanej publikácie prispeli aktuálnymi údajmi z oblasti výskumu, vývoja a inovácií delegáti jednotlivých členských krajín vrátane Slovenska.

Na poslednom zasadnutí NESTI (november 2010) bola prerokovávaná a následne odsúhlasená Roadmap na r. 2011-2012. Fernando Galindo-Rueda zo sekretariátu NESTI poinformoval prítomných delegátov o postupe prác stanovených úloh v Roadmap 2011-2012 a ďalších krokoch ich plnenia. Podrobnejšie sa o jednotlivých dokumentoch diskutovalo v priebehu troch pracovných dní.

V rámci rokovania bola v jednotlivých dňoch pozornosť sústredená na kľúčové oblasti záujmu pracovnej skupiny NESTI, na meranie oblastí:
1.	výskumu a vývoja 
•	výskum a vývoj v podnikateľskom sektore
•	kapitalizácia výskumu a vývoja
•	internacionalizácia výskumu a vývoja
•	výskum a vývoj v rozvojových krajinách
•	výskum a vývoj v sektore vysokých škôl
2.	inovácií
•	rozvoj zisťovania o inováciách
•	meranie inovácií v podnikateľskom sektore
•	meranie inovácií vo verejnom sektore
3.	nových technológií
4.	toku vedomostí

Výskum, vývoj a inovácie v podnikateľskom sektore

Zber spoľahlivých a porovnateľných údajov o výskume, vývoji a inovačných aktivitách v podnikateľskom sektore je jednou z najväčších výziev štatistických aktivít ako aj kľúčovou prioritou pracovnej skupiny NESTI. Na novembrovom zasadnutí NESTI bol zriadený TF (Task Force), ktorého úlohou je prehodnotiť dotazníky výskumu, vývoja a inovácií v podnikateľskom sektore a poskytnúť návrhy pre vylepšenie dotazníkov ako aj identifikovať oblasti pre budúcu revíziu Frascati manuálu a Oslo manuálu. Na predmetnom zasadnutí bol prezentovaný pracovný plán tohto TF, ktorý sa v oblasti revízie merania výskumu a vývoja v podnikateľskom sektore zameria predovšetkým na 
-	zlepšenie metodológie a tvorbu dotazníkov,
-	špeciálne témy - kapitalizácia výskumu a vývoja, internacionalizácia výskumu a vývoja,
-	kognitívne testovanie otázok výskumu a vývoja.
K predmetnému skúmaniu bol navrhnutý mini - dotazník, ktorý bol na rokovaní predbežne odsúhlasený s možnosťou zaslať pripomienky delegátov na úpravy a zmeny do 20. júla 2011. Koncom leta bude dotazník zaslaný delegátom NESTI na vyplnenie. Prvé výstupy skúmania TF budú k dispozícii na workshope koncom roka 2011, konečné odporúčania TF budú prezentované na pravidelnom zasadnutí NESTI v júni 2012.

Kapitalizácia výskumu a vývoja

O kapitalizácii výskumu a vývoja v národných účtoch sa na pracovných rokovaniach NESTI začalo hovoriť už v roku 2006. Je to pomerne zložitá agenda, v ktorej je stále množstvo nevyjasnených otázok, ako napr.:
- premostenie metodiky Frascati manuálu (FM) používaného v štatistike výskumu a vývoja so systémom národných účtov (SNÚ) a to v troch líniách: medzi sektormi definovanými vo FM a sektormi v SNÚ, medzi výdavkami na výskum a vývoj podľa FM a produkciou definovanou v SNÚ a medzi klasifikáciami výdavkov a financovania výskumu a vývoja podľa FM a klasifikáciami používanými v tabuľkách dodávok a použitia v SNÚ;
- či majú byť kapitalizované aj znalosti (výsledky výskumu a vývoja), ktoré sú voľne k dispozícii, atď. Doteraz sa o problematike diskutovalo na pôde pracovných skupín národných účtov a výskumu a vývoja separátne. V súčasnosti sa dospelo k záveru, že už je potrebná užšia spolupráca s Direktoriátom, zaoberajúcim sa systémom národných účtov a posunúť túto agendu dopredu.

Internacionalizácia výskumu a vývoja

V rámci tohto bloku boli najprv identifikované možnosti zamerania práce pracovnej skupiny NESTI v oblasti internacionalizácie výskumu a vývoja.
Následne boli prezentované dosiahnuté prvé výsledky projektu EK, ktorý bol pridelený Rakúskemu technologickému inštitútu a pojednával o internacionalizácii investovania podnikateľského sektoru do výskumu a vývoja. Cieľom bol zber a analýza dát o výdavkoch na výskum a vývoj zahraničných firiem v jednotlivých krajinách ako aj o výdavkoch na výskum a vývoj domácich firiem v zahraničí.
Delegáti z Chile hovorili o meraní výskumu a vývoja v extrateritoriálnych inštitúciách na príklade čilských astronomických observatórií.

Výskum a vývoj v rozvojových krajinách

V rámci bodu ohľadne internacionalizácie VV bola zástupcom UNESCO prezentovaná aj prepracovaná verzia Prílohy k Frascati manuálu na meranie výskumu a vývoja v rozvojových krajinách.  Delegáti NESTI odsúhlasili dokument ako elektronickú prílohu Frascati manuálu. Konečný dátum na zaslanie pripomienok je 20. júl 2011.

Výskum a vývoj v sektore vysokých škôl

V časti venovanej výskumu a vývoju v sektore vysokých škôl najprv odznela zaujímavá prezentácia  delegáta NESTI z Fínska – Ari Leppalahti, ktorý hovoril o zisťovaní využívania času (time-use survey) zamestnancov výskumu a vývoja na univerzitách Fínska ako spoľahlivej metóde kalkulácie počtu zamestnancov venujúcich sa výskumu a vývoju v FTE (Full time equivalent) na univerzitách.

Na základe diskusií z predchádzajúceho rokovania NESTI boli v oblasti výskumu a vývoja sektora vysokých škôl vytvorené dve pracovné skupiny Task Force (TF):
a)	TF na meranie výskumu a vývoja v sektore vysokých škôl
b)	TF pre kalkuláciu FTE (meranie kapacít v ekvivalente plného pracovného času v oblasti výskumu a vývoja). 
Do práce TF je zapojená aj Slovenská republika.
Nakoľko oba TF veľmi úzko súvisia, je nevyhnutná ich vzájomná koordinácia. Oba TF budú pracovať v období 2 rokov a ich hlavným cieľom je tvorba návrhov na budúcu revíziu Frascati manuálu. 

Pretože sa zatiaľ dobrovoľne neprihlásila žiadna krajina, ktorá by bola ochotná stať sa lídrom TF, pripravil sekretariát NESTI (pod vedením Laudeline Auriol) pracovné náplne oboch TF, ktoré boli členmi TF pripomienkované ešte v apríli 2011 (vrátane SR). Mandát TF boli na rokovaní delegátmi NESTI schválené. Prvou úlohou TF je analýza rôznych zdrojov informácií a metód využívaných jednotlivými krajinami na zostavenie údajov o výdavkoch na výskum a vývoj a zamestnancoch výskumu a vývoja v sektore vysokých škôl ako aj na výpočet FTE. Súčasne bol sekretariátom v spolupráci so zástupcami Ruska navrhnutý mini-dotazník o meraní kapacít v FTE, ktorý bol na zasadnutí odsúhlasený a bude zaslaný delegátom na vyplnenie v 3. štvrťroku 2011. Bude slúžiť ako podklad pre analýzu pre oba TF. Za tým istým účelom bude zaslaná delegátom aj požiadavka na aktualizáciu databázy zdrojov a metód OECD. Pripravené odporúčania z TF budú prezentované na pravidelnom zasadnutí v júni 2012. 

Rozvoj zisťovania o inováciách

V súčasnosti sa neustále zvyšuje požiadavka na inovačné indikátory, ktoré poskytujú spoľahlivý obraz o rozsahu inovačných aktivít a ich ekonomických a sociálnych dopadoch v rámci krajín a geografických oblastí. Pracovná skupina NESTI sa preto snaží o zlepšenie merania inovácií aj prostredníctvom zmapovania kľúčových potrieb užívateľov. 

Thorvald Finnbjörnsson z Islandu porovnával v svojej prezentácii inovačné indikátory malých a veľkých krajín a poukázal na ich rozdielne špecifiká.

Dominicque Guellec z OECD (head of Division STI/CSO) hovoril v svojom príspevku o publikácii (vychádzajúcej každé dva roky) STI Outlook 2012, ktorej vydanie sa plánuje na druhú polovicu roku 2012 a práca na nej sa už začína. Publikácia hodnotí kľúčové trendy vo výskume, vývoji a inováciách v krajinách OECD ako aj v rozvojových krajinách. Jej cieľom je informovať tvorcov vedných politík o súčasných a budúcich zmenách i globálnych väzbách vedy, techniky a inovácií  a ich možných dôsledkoch na národné vedné a inovačné politiky (napr. dopady ekonomickej krízy a pod.). Dominicque Guellec súčasne poinformoval delegátov o postupe prác na Projekte IPP (Innovation Policy Platform) ako webového nástroja zbierajúceho usmernenia a informačné zdroje s cieľom pomôcť diagnostikovaniu procesov inovačných systémov a tvorbe inovačných politík.  

Meranie inovácií v podnikateľskom sektore

V tejto oblasti bol dôraz kladený na koordináciu činností v rámci krajín pri hodnotení kvality a prehodnocovaní otázok v rámci zisťovania o inováciách s prelinkovaním na nové iniciatívy merania investovania podnikateľského sektoru do nehmotných aktív. Práca pri revidovaní dotazníka o inováciách sa zameria predovšetkým na 
-	revíziu metodológie a tvorbu dotazníka,
-	hodnotenie porovnateľnosti údajov ako aj ich využitie v rámci krajín,
-	špecifické problémy, napr. stupeň novosti a pod.,
-	návrh odporúčaní pre vylepšenie dotazníka o inováciách zahrňujúc kognitívne testovanie nových otázok a formulácií.
Krajiny boli vyzvané na participáciu v kognitívnom testovaní existujúcich a nových otázok v dotazníkoch v rámci zisťovania o inováciách. 

Nakoľko sektor služieb v rámci krajín OECD významnou mierou prispieva k rastu produktivity a vplýva na konkurencieschopnosť krajín, je inovatívnosť v službách považovaná za dôležitý faktor pri zvyšovaní produktivity ako aj zamestnanosti. Na rokovaní bol prezentovaný pracovný plán aj časová postupnosť krokov spoločného projektu pracovných skupín NESTI a TIP, zameraného na výskum, vývoj a inovácie v službách.

Meranie inovácií vo verejnom sektore

V ostatnom období okrem merania inovácií v podnikateľskom sektore rastie záujem aj o meranie inovácií vo verejnom sektore. Carter Bloch, NESTI delegát z Dánska, prezentoval dva dokumenty ako súčasť práce TF zameraného na túto oblasť. V prvom dokumente sa hovorilo o navrhovaných definíciách a predbežných usmerneniach pre návrh dotazníka na meranie inovácií vo verejnom sektore. Druhý dokument prezentoval výstupy nedávneho pilotného zisťovania o inováciách vo verejnom sektore v škandinávskych krajinách. Sekretariát OECD prezentoval pre informáciu začiatočné plány na zavedenie monitorovania inovatívnych praktík v službách vo verejnom sektore. Zaoberá sa s tým „OECD Public Governance Committee“ a bude spolupracovať aj s pracovnou skupinou NESTI.

Nové technológie

Vývoj štatistického rámca pre meranie nových technológií je aktuálnou úlohou vzhľadom na  zvýšený záujem politikov o tieto údaje. V tejto téme odzneli dve prezentácie. Kate LE Strange z OECD prezentovala správu z pracovnej skupiny nanotechnológií v OECD, ktorá sa zaoberá aj vývojom štatistického rámca pre nanotechnológie. Účelom štatistického rámca je načrtnúť, identifikovať a vyvinúť medzinárodne porovnateľné indikátory v oblasti nanotechnológií. Materiál obsahuje prehodnotenie existujúcich definícií nanotechnológií, identifikovanie dostupných kľúčových indikátorov, modelový dotazník ako aj výstupy pilotného dotazníka. V diskusii delegáti upozornili na dodržiavanie odporúčaní Frascati manuálu, aby bola zabezpečená kompatibilnosť údajov. Ďalšie pripomienky k predmetnému materiálu je možné zaslať do 20.7.2011.

Druhý materiál bol o zavedení spoločného koncepčného a metodologického rámca pre ukazovatele nových technológií (napr. ICT, biotechnológie, nanotechnológie, a pod.). Za účelom vyvinutia štatistického rámca pre meranie jednotlivých technológií bola v januári 2010 zriadená pracovná skupina, ktorej aktuálne výstupy boli odprezentované na zasadnutí a boli založené na výsledkoch zberu informácií z jednotlivých krajín v rámci mini-dotazníka o meraní nových technológií. Dotazník vyplnili hlavne krajiny s pokročilými skúsenosťami v zisťovaní nových technológií (SR nie). Na základe diskusie bolo odsúhlasené, že OECD rozošle mini-dotazník znovu, delegáti boli vyzvaní na vyplnenie mini-dotazníka, ktorým budú zbierané národné skúsenosti a identifikované dostupné štatistické indikátory. Potom bude nasledovať fáza vyvinutia definícií a klasifikácií pre meranie nových technológií.

Meranie toku vedomostí 

Fernando Galindo-Rueda (sekretariát NESTI) hovoril v svojom príspevku o dvojročnom horizontálnom projekte KNM – Knowledge Networks and Markets (Znalostné siete a trhy), ktorý bol odštartovaný v januári 2011 a prvý workshop so zameraním na taxonómiu a prípadové štúdie sa konal v júni 2011. KNM predstavujú dôležitú oporu v Inovačnej stratégii OECD, nakoľko dobre fungujúce znalostné siete a trhy môžu redukovať náklady, umožňujú nový transfer vedomostí a robia existujúce transfery výkonnejšie. Účasť pracovnej skupiny NESTI v tomto projekte je predovšetkým v sústredení sa na revíziu infraštruktúry pre meranie toku vedomostí (napr. licencie..), výskumnú spoluprácu a pod. Táto práca má za cieľ identifikovať kľúčové fakty a indikátory ako aj poskytnúť kľúčové odporúčania ako zlepšiť rámec merania toku vedomostí.

Ďalším projektom v tejto oblasti je projekt CDH o kariére držiteľov doktorátov, ktorí sú rozhodujúcim ľudským zdrojom pre výskum, vývoj a inovácie. Druhý zber dát začal v novembri roku 2010 a kompletná databáza bude hotová koncom leta 2011 – v decembri 2011 sa počíta s uverejnením základných indikátorov o držiteľoch doktorátov na webovej stránke. Pristúpi sa k hlbšej analýze týchto indikátorov, porovnanie s inými typmi populácie, pracovať sa bude na zlepšení metodológie na základe skúseností zo zberu údajov v roku 2010 a pod. 

Záverečná sekcia zasadnutia poskytla informácie zo širokej škály NESTI iniciatív na zlepšenie merania verejných zdrojov pre výskum a vývoj, zahrňujúc GBAORD údaje (výdavky štátneho rozpočtu na výskum a vývoj), či nepriamu podporu výskumu a vývoja (daňové stimuly výskumu  a vývoja) a iné nové prístupy merania.

Pracovné rokovania pracovnej skupiny NESTI sa na základe návrhu sekretariátu a odsúhlasenia členmi NESTI budú konať raz do roka, pravidelne v júni. Budúce rokovanie je naplánované na termín 2. – 4. júna 2012.

5.  Odporúčané závery:

-	Vyplniť mini-dotazník pre TF zaoberajúci sa revíziou dotazníkov výskumu, vývoja a inovácií v podnikateľskom sektore využiteľný pre ďalšie skúmanie a návrh odporúčaní.
Z : Ing. Marta Mosná, RNDr. Edita Novotná 
T : 30.9.2011

-	Zúčastniť sa aktivít pri revízii merania výskumu a vývoja v sektore vysokých škôl a definovaní FTE podľa požiadaviek pracovných skupín Task Force 
Z : Ing. Marta Mosná, RNDr. Edita Novotná
T : priebežne

-	Vyplniť metodický mini-dotazník pre prácu TF zaoberajúci sa meraním výskumu a vývoja v sektore vysokých škôl
Z : Ing. Marta Mosná, RNDr. Edita Novotná 
T : podľa požiadavky OECD, predbežne do 31.10.2011

-	Vyplniť mini-dotazník pre prácu TF zaoberajúci sa meraním nových technológií
Z : Ing. Marta Mosná, RNDr. Edita Novotná 
T : podľa požiadavky OECD, predbežne do 31.10.2011

6.   Prehľad prinesenej dokumentácie a miesto jej uloženia
Prinesené materiály sú uložené na odbore implementácie štátnej podpory výskumu a vývoja sekcie vedy a techniky MŠVVaŠ SR a odbore produkčných analýz ŠÚ SR.

7.   Osobitne vyhodnotený očakávaný prínos ZPC

V rámci pracovnej skupiny NESTI sa pokračuje v revízii dotazníkov výskumu, vývoja a inovácií v podnikateľskom sektore a riešia sa otázky vylepšenia merania výskumu a vývoja vysokoškolského sektora vrátane vylepšenia definície FTE. Tieto aktivity vyústia  do identifikovania možných oblastí revízie Frascati manuálu, prípadne Oslo manuálu, ktoré sú základnými medzinárodnými manuálmi v oblasti výskumu, vývoja a inovácií.

SR má možnosť prostredníctvom pripomienkovania materiálov, vypĺňania dotazníkov, aktívnej účasti v TF a pod. ovplyvňovať medzinárodnú štatistiku výskumu, vývoja a inovácií. Poskytovaním údajov o výskume, vývoji a inováciách do databáz či publikácií OECD v zmysle usmernení OECD prispieva k zabezpečeniu medzinárodnej porovnateľnosti údajov.

Odporúčania pracovnej skupiny NESTI sú pravidelne implementované aj na podmienky SR na úrovni ŠÚ SR a MŠVVaŠ SR, predovšetkým pri harmonizácii štatistických zisťovaní výskumu, vývoja a inovácií, zavedení novovyvinutých ukazovateľov a spôsobov získavania a využitia výsledkov štatistických zisťovaní. 

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR : www.minedu.sk
Súhlasím so zverejnením správy na internete.

Správu vypracovala: Ing. Marta Mosná, OIŠPVV	
Dátum: 8.7.2011

Správu odporúča schváliť: Ing. Róbert Szabó, RO IŠPVV

Správu schválil : RNDr. Marta Cimbáková, GR sekcie V a T